./data/phi0914/phi00133/phi0914.phi00133.perseus-lat1.xml
Titus Livius (Livy)
haec probabilia memoria prioris belli per unum illum non magis gesti quam moti faciebat  irritaverat etiam recenti facto multorum potentium animos          iudicum ordo Carthagine ea tempestate dominabatur, eo maxime, quod iidem perpetui iudices erant               res, fama vitaque omnium in illorum potestate erat  qui unum eius ordinis offendisset, omnis adversos habebat, nec accusator apud infensos iudices deerat          horum in tam inpotenti regno—neque enim civiliter nimiis opibus utebantur—praetor factus Hannibal              vocari ad se quaestorem iussit               quaestor id pro nihilo habuit; nam et adversae factionis erat et, quia ex quaestura in iudices, potentissimum ordinem, referebatur, iam pro futuris mox opibus animos gerebat               enimvero indignum id ratus Hannibal viatorem ad prendendum quaestorem misit subductumque in contionem non ipsum magis quam ordinem iudicum, prae quorum superbia atque opibus nec leges quicquam essent nec magistratus, accusavit               et ut secundis auribus accipi orationem animadvertit et infimorum quoque libertati gravem esse superbiam eorum  legem extemplo promulgavit pertulitque,         ut in singulos annos iudices              legerentur, neu quis biennium continuum iudex esset  ceterum quantam eo facto ad plebem inierat gratiam, tantum magnae partis principum offenderat animos               adiecit et aliud, quo bono publico sibi proprias simultates irritavit  vectigalia publica partim neglegentia dilabebantur, partim praedae ac divisui et principum quibusdam et magistratibus erant,              et pecunia, quae in stipendium Romanis suo quoque anno penderetur, deerat, tributumque grave privatis inminere videbatur          Hannibal postquam, vectigalia quanta terrestria maritimaque essent et in quas res erogarentur, animadvertit, et quid eorum ordinarii rei publicae usus consumerent,         quantum peculatus averteret, omnibus residuis pecuniis exactis, tributo privatis remisso satis locupletem rem publicam fore ad vectigal praestandum Romanis pronuntiavit in contione et praestitit promissum